FI Euroopan unionin virallinen lehti C 16/6

KOMISSION PÄÄTÖS,

annettu 17 päivänä tammikuuta 2013,

eurooppalaista vakuutussopimusoikeutta käsittelevän komission asiantuntijaryhmän perustamisesta

2013/C 16/03

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

sekä katsoo seuraavaa:

(1) Komissio käynnisti 1 päivänä heinäkuuta 2010 kuulemisen, joka koski vihreää kirjaa toimintavaihtoehdoista etenemiseksi kohti kuluttajia ja yrityksiä hyödyttävää eurooppalaista sopimusoikeutta (1). Useat vakuutusalan sidosryhmät, etenkin vakuutusyhtiöiden ja vakuutusten välittäjien edustajat, totesivat, että sopimusoikeudelliset erot haittasivat vakuutustuotteiden rajatylittävää kauppaa.

(2) Euroopan parlamentti toisti 8 päivänä kesäkuuta 2011 antamassaan päätöslauselmassa aiemman kehotuksensa, jonka mukaan vakuutussopimukset olisi sisällytettävä valinnaisen välineen soveltamisalaan, ja ilmaisi uskovansa, että tällainen väline voisi olla erityisen hyödyllinen pienimuotoisten vakuutussopimusten tapauksessa, sekä kehotti komissiota perustamaan rahoituspalveluihin liittyvää valmistelua varten erillisen asiantuntijaryhmän sen takaamiseksi, että rahoituspalvelualan mahdolliset erityispiirteet otetaan huomioon tulevissa välineissä.

(3) Toimintavaihtoehdoista etenemiseksi kohti kuluttajia ja yrityksiä hyödyttävää eurooppalaista sopimusoikeutta laaditun vihreän kirjan jälkeen komissio teki 11 päivänä lokakuuta 2011 ehdotuksen Euroopan parlamentin ja neuvoston asetukseksi yhteisestä eurooppalaisesta kauppalaista. Yhteistä eurooppalaista kauppalakia koskevan ehdotuksen soveltamisala rajoittuu sopimuksiin, jotka koskevat tavaroiden kauppaa, digitaalisen sisällön tarjoamista ja palveluita, sillä EU:n sisäisestä kaupasta suurin osa on tavarakauppaa ja digitaalisten tuotteiden kaupan taloudellinen merkitys on kasvussa.

(4) Komissio julkaisi 16 päivänä helmikuuta 2012 valkoisen kirjan ”Toimintasuunnitelma riittäviä, turvattuja ja kestäviä eläkkeitä varten”, jossa esiteltiin yksityisten lisäeläkesäästöjen kehittämistä edistävä aloitepaketti. Pakettiin kuuluvan toimenpiteen nro 19 mukaan komissio aikoisi tarkastella, onko tarvetta poistaa sopimuslainsäädäntöön liittyviä esteitä, jotka koskevat sellaisten henkivakuutustuotteiden suunnittelua ja markkinointia, joilla on säästö-/sijoitusominaisuuksia, tarkoituksena helpottaa tiettyjen yksityisten eläketuotteiden markkinointia valtioiden rajojen yli.

(5) Perehdyttyään sidosryhmien vastauksiin toimintavaihtoehdoista etenemiseksi kohti kuluttajia ja yrityksiä hyödyttävää eurooppalaista sopimusoikeutta laadittua vihreää kirjaa koskevassa kuulemisessa sekä ottaen huomioon Euroopan parlamentin 8 päivänä kesäkuuta 2011 antaman päätöslauselman komissio katsoo, että vakuutusalan tilannetta on aiheellista tutkia perusteellisemmin. Tämän vuoksi komissio aikoo tutkia, haittaavatko vakuutussopimusoikeudelliset erot vakuutustuotteiden rajatylittävää kauppaa.

(6) Koska rahoituspalvelualan erityispiirteet on otettava huomioon, komission mielestä on välttämätöntä perustaa asiantuntijaryhmä avustamaan komissiota asian analysoinnissa ja tarjoamaan tätä varten laaja-alaista käytännön kokemusta ja tietoa.

(7) Asiantuntijaryhmä tarkastelee, aiheuttavatko jäsenvaltioiden vakuutussopimusoikeuksien erot esteitä rajatylittävälle kaupalle, ja jos ne aiheuttavat, minkä nimenomaisten vakuutusten alalla ne niitä aiheuttavat, mukaan luettuina tietyt sellaiset henkivakuutustuotteet, joita voidaan pitää yksityisenä eläketurvana. Asiantuntijaryhmä laatii havainnoistaan kertomuksen.

(8) Asiantuntijaryhmä muodostetaan sidosryhmien, kuten vakuutusalan, vakuutustuotteiden pääkäyttäjien ja vakuutussopimusten laatijoiden, edustajista. Asiantuntijaryhmään voidaan sisällyttää lisäksi asiantuntijoita, jotka toimivat yksityishenkilönä, kuten tutkijoita, joilla on erityisasiantuntemusta sopimusoikeuden ja etenkin vakuutussopimusoikeuden alalta. Asiantuntijaryhmän kokoonpano voi vaihdella sen tehtävien mukaan.

(9) Olisi vahvistettava säännöt, joiden mukaisesti ryhmän jäsenet saavat antaa tietoja.

(10) Henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua Euroopan parlamentin ja neuvoston asetusta (EY) N:o 45/2001,

ON PÄÄTTÄNYT SEURAAVAA:

1 artikla

Eurooppalaista vakuutussopimusoikeutta käsittelevä komission asiantuntijaryhmä

Perustetaan eurooppalaista vakuutussopimusoikeutta käsittelevä komission asiantuntijaryhmä, jäljempänä ’asiantuntijaryhmä’.

2 artikla

Tehtävät

1. Asiantuntijaryhmän tehtävänä on suorittaa analyysi, jotta se voi avustaa komissiota sen tarkastellessa, haittaavatko vakuutussopimusoikeudelliset erot vakuutustuotteiden rajatylittävää kauppaa.

2. Jos asiantuntijaryhmä toteaa, että sopimusoikeudelliset erot saattavat haitata vakuutustuotteiden rajatylittävää kauppaa, se kartoittaa, millä vakuutusaloilla nämä haitat ovat todennäköisesti suurimpia.

3. Asiantuntijaryhmää antaa vuoden 2013 loppuun mennessä komissiolle kertomuksen havainnoistaan.

3 artikla

Kuuleminen

Komissio voi kuulla asiantuntijaryhmää mistä tahansa vakuutussopimusoikeuteen tai merkitykselliseen sopimusoikeudelliseen seikkaan liittyvästä asiasta.

4 artikla

Jäsenten nimittäminen

1. Asiantuntijaryhmä muodostuu enintään 20 jäsenestä.

2. Jäsenet voivat olla henkilöitä, jotka on nimitetty yksityishenkilönä, tai henkilöitä, jotka edustavat esimerkiksi vakuutusten tarjoajien, käyttäjien tai oikeusalalla toimivien yhteistä etua tai vakuutusalan, vakuutusten käyttäjien tai lakimiesten järjestöä.

3. Nimitettyjen yksityishenkilöiden on toimittava riippumattomina ja yleisen edun mukaisesti. Oikeusasioiden pääosaston pääjohtaja nimittää heidät sellaisten asiantuntijoiden joukosta, joilla on erityisasiantuntemusta 2 ja 3 artiklassa tarkoitetuilta aloilta ja jotka ovat vastanneet hakuilmoitukseen. Henkilöt, jotka on nimitetty yhteisen edun edustajina, eivät edusta yksittäistä asianosaista. Oikeusasioiden pääosaston pääjohtaja nimittää heidät sellaisten sidosryhmien edustajien joukosta, joilla on kokemusta ja suuri intressi 2 ja 3 artiklassa tarkoitetuilla aloilla ja jotka ovat halukkaita osallistumaan asiantuntijaryhmän työhön ja jotka ovat vastanneet hakuilmoitukseen. Järjestöt nimittävät edustajansa. Jäsennimitysten perusteena on ehdokkaiden halukkuus käyttää tarvittava aika tehokkaaseen osallistumiseen asiantuntijaryhmän työskentelyyn.

4. Asiantuntijaryhmän jäsenet nimitetään kiinteäksi kahden vuoden kaudeksi, joka päättyy 24 kuukauden kuluttua tämän päätöksen antamispäivästä.

5. Sellaisten jäsenten tilalle, jotka eivät enää pysty osallistumaan tehokkaasti asiantuntijaryhmän työskentelyyn, jotka eroavat tehtävästään tai jotka eivät täytä tämän artiklan 3 kohdassa tai Euroopan unionin toiminnasta tehdyn sopimuksen 339 artiklassa mainittuja edellytyksiä, voidaan nimittää uusi jäsen jäljellä olevaksi toimikaudeksi.

6. Yksityishenkilönä nimitettyjen jäsenten on allekirjoitettava sitoumus toimimisesta yleisen edun mukaisesti sekä ilmoitus mahdollisista eturistiriidoista.

7. Asiantuntijaryhmän jäsenten nimet julkaistaan komission asiantuntijaryhmärekisterissä tai muiden vastaavanlaisten elinten rekisterissä, jäljempänä ’rekisteri’, sekä oikeusasioiden pääosaston internetsivulla.

8. Henkilötietoja kerättäessä, käsiteltäessä ja julkaistaessa on noudatettava asetusta (EY) N:o 45/2001 (2).

5 artikla

Toiminta

1. Asiantuntijaryhmän puheenjohtajana toimii komission edustaja.

2. Asiantuntijaryhmä voi komission yksikköjen suostumuksella perustaa alaryhmiä tarkastelemaan tiettyjä kysymyksiä asiantuntijaryhmän määrittelemän toimeksiannon mukaisesti. Alaryhmät lakkautetaan heti, kun ne ovat täyttäneet toimeksiantonsa.

3. Komission edustaja voi kutsua käsiteltävänä olevaa asiaa hyvin tuntevia erityisasiantuntijoita osallistumaan tilapäisesti asiantuntijaryhmän tai sen alaryhmän työskentelyyn. Lisäksi komission edustaja voi antaa tarkkailijan aseman yksittäisille henkilöille, asiantuntijaryhmiä koskevien horisontaalisten sääntöjen 8 kohdan 3 alakohdassa tarkoitetuille organisaatioille ja ehdokasmaille (3).

4. Asiantuntijaryhmän jäsenten sekä kutsuttujen asiantuntijoiden ja tarkkailijoiden on noudatettava perussopimuksissa ja niiden täytäntöönpanosäännöissä vahvistettuja salassapitovelvollisuuksia sekä EU:n turvaluokiteltujen tietojen suojelua koskevia komission turvallisuussääntöjä, jotka on vahvistettu komission päätöksen 2001/844/EY, EHTY, Euratom liitteessä. Komissio voi toteuttaa kaikki aiheelliset toimenpiteet, jos kyseiset henkilöt eivät noudata näitä velvollisuuksia.

5. Asiantuntijaryhmä ja sen alaryhmät kokoontuvat tavallisesti komission tiloissa. Komissio huolehtii ryhmän sihteeripalveluista. Asiantuntijaryhmän ja sen alaryhmien kokouksissa voi olla läsnä muita komission virkamiehiä, joita asia koskee.

6. Komissio julkaisee olennaisia asiakirjoja asiantuntijaryhmän toiminnasta, kuten kokousten asialistoja ja pöytäkirjoja, joko rekisterissä tai erityisesti tätä varten luodulla verkkosivustolla, jolle rekisteristä on linkki. Julkaisemisesta voidaan poiketa silloin, kun asiakirjan tietojen ilmaiseminen voisi vaarantaa julkisen tai yksityisen edun suojan asetuksen (EY) N:o 1049/2001 4 artiklassa määritellyllä tavalla. Kaikki asiantuntijaryhmän toiminnan yhteydessä saadut tulokset tai niihin kohdistuvat oikeudet, teollis- ja tekijänoikeudet mukaan luettuina, kuuluvat yksinomaan unionille, joka voi vapaasti ja ilman maantieteellisiä tai muita rajoituksia käyttää niitä tai julkaista, luovuttaa taikka siirtää ne lukuun ottamatta tapauksia, joissa teollis- tai tekijänoikeus on jo ollut olemassa ennen asiantuntijaryhmän toiminnan aloittamista.

6 artikla

Kokouskulut

1. Asiantuntijaryhmän toimintaan osallistuvat henkilöt eivät saa palkkiota tehtäviensä hoitamisesta.

2. Komissio korvaa ryhmän toimintaan osallistuvien matka- ja oleskelukustannukset voimassa olevien komission säännösten mukaisesti.

3. Kokouskulut korvataan vuosittaisessa määrärahojen kohdentamismenettelyssä myönnettyjen käytettävissä olevien määrärahojen rajoissa.

7 artikla

Soveltaminen

Tätä päätöstä sovelletaan 24 kuukauden ajan sen antamisesta. Komissio päättää ennen kyseistä päivää päätöksen voimassaolon mahdollisesta jatkamisesta.

Tehty Brysselissä 17 päivänä tammikuuta 2013. Komission puolesta Viviane REDING Varapuheenjohtaja

(1) KOM(2010) 348 lopullinen, 1.7.2010.

http://europa.eu/legislation_summaries/enterprise/business_environment/co0016_en.htm

(2) Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).

(3) Ks. http://ec.europa.eu/transparency/regexpert/PDF/SEC_2010_EN.pdf